**DV SVETA ANĐELA MERICI**

**VLAŠKA 75, ZAGREB**

**URBROJ: 601-02/20-01-02**

**KLASA: 251-669-02-20-01**

**KURIKULUM**

**DJEČJEG VRTIĆA**

**SVETA ANĐELA MERICI**

****



U Zagrebu, 30. rujna 2020.g.

SADRŽAJ:

UVOD 3

VIZIJA 5

MISIJA 5

POLAZIŠTA 6

NAČELA 6

CILJEVI 7

KOMPETENCIJE 8

KULTURA VRTIĆA 8

VRIJEDNOSTI 8

PROSTORNO-MATERIJALNO OKRUŽENJE 9

SOCIJALNO OKRUŽENJA 10

VOĐENJE VRTIĆA 12

VRTIĆKI PROGRAMI 14

PLANIRANJE I DOKUMENTIRANJE 14

VREDNOVANJE 14

SURADNJA S RODITELJIMA 15

PROFESIONALNI RAZVOJ STRUČNIH DJELATNIKA 15

ZAKLJUČAK 16

LITERATURA 17

**UVOD**

Odgajati znači krenuti od onog temeljnog – ljubavi prema životu

Naš vrtićki kurikulum predstavlja implementaciju Nacionalnog kurikuluma za rani i predškolski odgoj s posebnostima koje nosi naša kršćanska orijentacija, izrečena u Programu katoličkog vjerskog odgoja djece predškolske dobi, koji je utkan u samu registraciju svih katoličkih vrtića u Republici Hrvatskoj.

Budući da je vrtić odgojno-obrazovna ustanova, a odgoj predstavlja pedagoški proces formiranja čovjeka, izgrađivanja i oblikovanja ljudskog bića sa svim njegovim tjelesnim, kognitivnim, moralnim, estetskim, izričajnim, radnim osobinama, njegova je osnovna intencija da u konkretnom društvenom uređenju odražava i zadovoljava potrebe društva tj. ljudi koji to društvo sačinjavaju.

Katolički vrtić u tu sveukupnost pedagoških djelovanja ugrađuje i duhovnu komponentu kao važnu pretpostavku cjelovitog razvoja osobnosti i u svemu nastoji odgovoriti potrebama društva, posebice roditelja koji naš vrtić, između ostalih kvaliteta, zbog te komponente i odabiru za svoje dijete. Stoga možemo govoriti o integriranoj, razvojnoj i humanističkoj značajki vrtićkog kurikuluma u kojem se djetetu integrativno i korelacijski pristupa pri stvaranju stimulativnog okruženja koje mu potiče samoorganizacijski potencijal u slobodi odabira sadržaja, ali se i ne zanemaruje uloga odgojitelja, važnost njegova stručna znanja, mogućnost prepoznavanja i osjetljivost na djetetove raznovrsne potrebe (kao i pravovremeno poduzimanje pravilnih radnji, njegova slika o tome što dijete može i treba tijekom predškolskog perioda). Dakle djeca se potiču na razvijanje spoznaje o sebi i svijetu kroz iskustveno učenje, opažanje i promatranje, istraživanje. Individualizacijom procesa potiče se dijete na učenje u skladu s vlastitim sposobnostima te razvijanje dobno očekivanih vještina, ali i usmjeravanje od strane odgojitelja, njegovo kvalitetno promišljanje i planiranje poticaja i sadržaja.

Vrtić kao ustanova ranog i predškolskog odgoja i obrazovanja je dinamičan, fleksibilan i kompleksan sustav u kojem raznovrsni čimbenici utječu jedni na druge. Kvalitetan odgojno-obrazovni proces i kurikulum nastaju zajedničkim djelovanjem i promišljanjem svih čimbenika. Taj proces je dugotrajan i zahtjevan, zahtjeva profesionalno znanje i razumijevanje vlastite odgojno-obrazovne prakse, kontinuirani profesionalni razvoj, suradničke odnose s obiteljima djece, drugim vrtićima i ostalim nadležnim institucijama, spremnost na povezivanje sa stručnjacima i svim važnim tijelima lokalne zajednice.

Katolički dječji vrtić uz sve dosad rečeno kao svoju posebnost i poslanje, prema Deklaraciji o kršćanskom odgoju, promiče ***„ljudsku kulturu prema poruci spasenja tako da svjetlo vjere obasjava spoznaje o svijetu, životu i čovjeku***“. Kako je obveza svakog vrtića da se kontinuirano usklađuje i s nacionalnim zahtjevima koji su sadržani u *Nacionalnom kurikulumu za rani i predškolski odgoj i obrazovanje* (polazištima, vrijednostima, načelima i ciljevima koje on sadrži), katolički vrtić pridodaje tome svoju autentičnu kršćansku i etičku dimenziju, koja sa sustavom vrijednosti i vizijom, stvara svoju prepoznatljivost.

Ove godine kalendarske i pedagoške godine se nalazimo u iznimno teškoj situaciji kao odgojno-obrazovna ustanova. Naime, 22.3.2020.g., nas je pogodio potres koji je u velikoj mjeri oštetio prostorije vrtića u sklopu sasmostana sestara uršulinki, Vlaška 75. Stoga ćemo ovu pedagošku godinu 2020./21., raditi u smanjenom opsegu na svim razinama, dok se vrtić ne sanira od štete uzrokovane potresom. Vrtić će raditi samo s jednom privremenom mješovitom odgojnom skupinom sa 28-ero djece, od kojih je osam predškolaraca. Morali smo smanjiti i broj stručnih suradnika. Također, kao i ostali, pogođeni smo pandemijom virusa CORONA-19, te smo dužni odgovorno i savjesno postupati prema preporukama HZJZ. S obzirom na samo jednu odgojnu skupinu u vrtiću, te mjere možemo lakše provoditi od ostalih. U prostorije gdje boravi skupina nitko ne može ući, tako da su djeca i djelatnici zaštićeni. Svakodnevno se provodi dezinfekcija prostorija i svih površina. Djecu potičemo na pojačanu higijenu ruku. Provodimo aktivnosti u kojim želimo posvijestiti važnost zdrave prehrane, fizičke aktivnosti, boravka na zraku..., te očuvanje zdravlja. Imamo za cilj u djetetu razvijati osjećaj za drugoga, posebno sada kada se virus širi u našoj neposrednoj okolini. Vizija i misija vrtića će nam pomagati da ostvarimo cilj, te damo sve od sebe da se očuva zdravlje djece i djelatnika.

**VIZIJA**

Vrtić čiji će identitet biti prepoznatljiv po življenim kršćanskim, a posebno obiteljskim vrijednostima, u kojem će svi sudionici biti otvoreni kreiranju i usavršavanju odgojno-obrazovnih ciljeva, integraciji novih pedagoških ideja te cjeloživotnom obrazovanju svojih djelatnika.

**MISIJA**

Biti vrtić čiji se odgojno-obrazovni rad temelji na kršćanskom vrijednosnom sustavu, a njegova kvaliteta odnosa i okruženja potiče cjeloviti odgoj djeteta, njegovu osobnu izgradnju, prihvaćanje drugoga, poštivanje različitosti, stvaralaštvo te razvoj kompetencija za cjeloživotno učenje.

Dječji vrtić Sveta Anđela Merici, Vlaška 75, Zagreb, provodi program izvan obiteljskog odgoja i obrazovanja djece predškolske dobi nadahnjujući se karizmom svete Anđele Merici, utemeljiteljice sestara uršulinki. Osnivač Dječjeg vrtića Sveta Anđela je Hrvatska Provincija Uršulinki Rimske Unije, Vončinina 1/1, Zagreb. Dječji vrtić ima mlađu, srednju i stariju odgojnu skupinu, te šest zaposlenih odgojitelja. U evanđeoskom ozračju slobode, ljubavi i istine želimo:

* odgovoriti na temeljnu potrebu svakog čovjeka za Bogom
* odgojiti dijete za ljubav prema Bogu i čovjeku
* individualnim pristupom djetetu pomoći njegov cjelokupni razvoj
* pomoći obiteljima u odgoju djece

Kako bi mogle ostvariti našu misiju potrebna je trajna formacija odgojiteljica u duhu svete Anđele Merici, stoga redovito organiziramo susrete, predavanja, seminare, duhovne obnove i hodočašća s ciljem dubljeg upoznavanja lika i karizme svete Anđele Merici. Ove pedagoške godine 2020./21. Stručno usavršavanje na razini Ustanove će se odvijati svaki mjesec, i to na neiscrpne teme Anđeline pedagogije po kojoj je vrtić Sveta Anđela Merici kao takav prepoznatljiv i privlačan. Za njegovo provođenje i realizaciju je odgovorna s. Elvira Krišto, sestra koja je od Osnivača dobila misiju: „Formaciju naših odgojiteljica u duhu svete Anđele Merici“.

TEMA FORMACJE ODGOJITELJICA U DUHU SV. ANĐELE

/ Pedagoška godina 2020/21 /

„NA PUTU POVJERENJA SA SVETOM ANĐELOM“

Podteme:

* Povjerenje i pouzdanje u Boga
* Povjerenje u djecu koju odgajam
* Povjerenje i samopuzdanje u emocionalnom sazrijevanju djeteta

CILJ:

* Jačati povjerenje u Boga i u sebe da bih mogla hrabriti djecu koju odgajam da rastu u povjerenju i samopouzdanju

ZADACI:

* Jačati svoje povjerenje na izvoru Božje riječi
* Primjenjivati savjete svete Anđele koji me hrabre na putu povjerenja
* Povjeravati djeci konkretne zadatke za iskustva povjerenja
* Surađivati s roditeljima dijeleći s njima dječje izričaje samopouzdanja

**POLAZIŠTA**

Postojeći dokumenti:

* Nacionalni okvirni kurikulum (2015)
* Programsko usmjerenje odgoja i obrazovanja djece predškolske dobi (1991)
* Konvencija o pravima djeteta (2001)
* Program katoličkog vjerskog odgoja djece predškolske dobi u DV Sveta Anđela Merici (2017)
* „Spisi“ svete Anđele Merici, „Anđelin sjaj“ (s. Bogoljuba Cifrek)
* Deklaracija o kršćanskom odgoju (1965)

# Zakon o predškolskom odgoju i obrazovanju sa izmjenama i dopunama *(NN br. 10/1997, 107/2007 i 94/2013)*

* Državni pedagoški standard (2008)
* Smjernice za strategiju odgoja, obrazovanja, znanosti i tehnologije, (2012)

**NAČELA**

1. **Fleksibilnost odgojno-obrazovnog procesa** koja omogućuje prilagodljivost konkretnim mogućnostima, potrebama i interesima djece i odraslih u ustanovi kao i kulturi sredine i vrtića
2. **Osiguravanje kontinuiteta u odgoju i obrazovanju ukazuje na potrebu široke mreže odnosa** (vrtić i društvena sredina; obitelj i vrtić; Crkva i vrtić) u zajedničkom projektu stvaranja novoga prirodnijeg kontinuiteta odgojno-obrazovnog koncepta koji podržava cjeloživotno učenje stručnjaka svih profila u vrtiću
3. **Otvorenost za kontinuirano učenje i spremnost na unapređivanje prakse** na osobnoj, građanskoj, društvenoj , profesionalnoj i vjerskoj dimenziji
4. **Su-odgojiteljsko partnerstvo među odgojnim institucijama** koja pretpostavlja otvorenu, podržavajuću i ravnopravnu komunikaciju i skrb za pojedino dijete s ciljem cjelovitog razvoja djetetove osobnosti
5. **Iskustva svakodnevnoga, odnosno života djeteta, učiniti mjestom iskustva s Bogom** koji otvara prostor djetetu, da na primjeren način, doživljava transcendentnost ljudskog života i svijeta uopće

**CILJEVI**

Opći ciljevi rada navedeni su u kurikulumu dok se specifični ciljevi razrađuju unutar Godišnjeg plana i programa vrtića za svaku pedagošku godinu.

OPĆI CILJEVI:

* promicanje cjelovitog razvoja djeteta u skladu s njegovim individualnim potrebama, mogućnostima i sposobnostima osposobljavajući ga za otkrivanje i oblikovanje života u odnosu na sebe, drugog i Boga; odgojiti dijete za ljubav prema Bogu i čovjeku
* Dosljedno odgovaranje na fiziološke, emocionalne, kognitivne, duhovne i druge specifične potrebe djeteta kao i razvoj djetetovih osobnih potencijala
* Poticanje istraživačkog potencijala i čuđenje djece za prirodu, aktivnosti, materijale, poticaje uz uvažavanje individualnih interesa djeteta
* Poticanje i razvijanje znatiželje za različite aktivnosti, načine igre i izražajna sredstva
* Poticanje uključenosti djeteta u procese učenja, traženje izvora učenja i praktičnu primjenjivost istoga
* Razvijanje socijalnih vještina djeteta s ciljem ostvarivanja komunikacije u skladu s dobi, s vršnjacima i odraslima
* Poticanje asertivnog ponašanja koje uči kako se drugoga uvažava kao osoba
* Omogućavanje djetetu aktivnog kreiranja vlastite okoline unutar institucije vrtića s naglaskom na razvoj individualnih potencijala pojedinog djeteta
* Prihvaćanje različitosti pojedinog djeteta i razvijanje tolerancije i uvažavanja u skupini djece. (Prihvaćanje djece pervazivnog spektra, kognitivnih deficita i sa specifičnim teškoćama.)
* Razvijanje pozitivne slike o sebi i samopoštovanja djeteta
* Poticanje i održavanje pozitivne socijalne klime unutar pojedine skupine
* Razvijanje odgovornosti u skladu s pravilima i zahtjevima socijalne skupine te poticanje traženja mogućnosti pružanja doprinosa zajednici
* Poticanje odgovornog ponašanja djeteta prema sebi i drugima
* Pripremati dijete za aktivno sudjelovanje u promoviranju mira (prema sebi, drugome i prirodi) te ljudskog dostojanstva na svim razinama
* Stvaranje ravnoteže između racionalnog spoznavanja svijeta i etičkog vrednovanja

**KOMPETENCIJE:**

* Komunikacija na materinskom jeziku
* Komunikacija na stranim jezicima
* Matematička kompetencija i osnovne kompetencije u prirodoslovlju
* Digitalna kompetencija
* Vještine učenja
* Socijalna i građanska kompetencija
* Inicijativnost i poduzetnost
* Kulturna svijest i izražavanje

**KULTURA VRTIĆA**

Kulturu katoličkog vrtića čini okruženje koje ima svoj, autentičan Evanđelju, sustav vrijednosti, ima sudionike sa svojim ulogama, kvalitetne i iskrene odnose, obveze, prava i odgovornosti. Kultura vrtića je čvrst temelj za odgojno-obrazovnu praksu te pri tom predstavlja prioritetno vrijednosno izvorište.

Vrijednosni stavovi prožimlju se i kroz bitne odrednice strukturiranog prostorno-materijalnog i socijalnog okruženja.

**VRIJEDNOSTI**

* **Zajedništvo i obiteljsko ozračje u vrtiću** – **„BUDITE POVEZANI JEDNI S DRUGIMA VEZOM LJUBAVI“** (*Sveta Anđela Merici)*
* **LJUBAV** – sveta Anđela nas poziva na ljubav prema svima i svakome. Tako ljubeći, i dijete ćemo naučiti ljubiti, a možda i otkriti Boga, izvor svake ljubavi.
* **SLOBODA** – sveta Anđela nas potiče da u odgojnim ustanovama ostvarujemo ozračje slobode, promičemo duh međusobnog poštovanja, i uzajamnog povjerenja
* **RADOST I NADA** – naša odgojiteljska misija je buditi nadu i radost hrabreći cjelokupni rast i razvoj osobnosti svakog djeteta u skladu s njegovim darovima i sposobnostima
* **JEDINSTVO i MIR** – pozvani smo da živeći prihvaćanje i povjerenje postanemo tvorci pravde i mira, u sigurnosti da će jedinstvo odgojne zajednice pogodovati djetetovu skladnom rastu
* **Dobrota** kao životno opredjeljenje temeljena na činjenju drugome onoga što želimo da drugi čine nama
* **Tolerancija -** označava prihvaćanje i razumijevanje različitosti, razvoj osjetljivosti za drugoga, senzibilitet za tuđe potrebe
* **Odgovornost -** preuzimanje brige za sebe i druge te za posljedice svojeg ponašanja koja je uvijek pokretana autentičnim humanim vrijednostima
* **Iskrenost** kojom se potiče na verbaliziranje istine u svim oblicima komunikacije sa svim sudionicima odgojno obrazovnog procesa
* **Identitet** - razvijanje pozitivne slike o sebi u kontekstu djeteta kao pojedinca i uklopljenog u skupinu
* **Empatija** koja podrazumijeva razumijevanje vlastitih i tuđih osnovnih emocija i načina njihova izražavanja na socijalno prihvatljiv način
* **Cjelovitost** tjelesnog, duhovnog, psihološkog, socijalnog bića
* **Duhovnost kao** dimenzija cjelovitosti djetetova bića koja djetetu daje priliku za transcendentalno
* **Znanje** kao vrijednosna kategorija koja podrazumijeva učenje putem igre, otkrivanje, poticanje znatiželje i stvaralaštva kroz različita poticajna sredstva u okruženju
* **Nacionalni identitet** koji se odnosi na poznavanje domovine, ljepotu, bogatstvo, prošlost, doprinos znanosti, umjetnosti i kulturi. Pod time se podrazumijeva upoznavanje s kulturnom, sakralnom baštinom, tradicijom i općenito običajima i vjeri naroda. Nacionalni identitet prepoznaje i ljubi čovjeka i domovinu

**Prostorno-materijalno okruženje**

Prostorno i materijalno okruženje predstavlja jedan od segmenata koji bitno utječu na djetetov razvoj jer dobro pripremljena multisenzorička okolina, koja odgovara aktivnoj prirodi učenja djeteta, motivira dijete da istražuje, stječe iskustva, potiče ga na otkrivanje i rješavanje problema te da razvija mnoge svoje potencijale.

Pravilno strukturiran prostor djeci omogućuje različite socijalne interakcije, dinamičnu komunikaciju ali i istovremeno nudi priliku za individualnu igru i samostalnu aktivnost.

Svojim izgledom svaki kutić mora biti dio cjeline cjelokupnog okruženja u sobi dnevnog boravka, a svojom svrhom biti po mjeri djeteta, zadovoljiti estetsku komponentu pri odabiru materijala i poticaja te biti primjeren djetetovim potrebama, a prije svega dati djeci osjećaj zadovoljstva, ugode i želje za sudjelovanjem u raznovrsnim aktivnostima i poticajima te napose biti siguran za dijete. Pri stvaranju okruženja (ali i odnosa u njemu) značajna je uloga odgojitelja koji promatra,vrednuje i planira sve dimenzije djetetovog okruženja.

Vjerski kutić, kao posebnost katoličkog vrtića, također je dio djetetova okruženja i on mora biti strukturiran na način da djetetu pruža osjećaj dobrodošlice, zadovoljstva i ugode, kao prostor gdje dijete može pronaći svoje mjesto za mir, ali i priliku za socijalnu interakciju s drugom djecom. Vjerski kutić je i mjesto zajedničkog okupljanja kako bi se razvio osjećaj pripadnosti skupini, kako bi se na kvalitetan način riješili sukobi, kako bi se porazgovaralo o osjećajima, mislima i idejama te ih se podijelilo s drugima. On može biti mjesto okupljanja u smislu zajedničkog druženja, razgovaranja, čitanja i slušanja priča i stihova, biblijskih tekstova te mjesto za poticanje govornog stvaralaštva, tzv."prostora za govor", na kojega djeca svakako imaju pravo.

Vjerski kutić može biti prostor za sve oblike komunikacije i poticaj na sve oblike izražavanja djeteta, mjesto gdje se stječu dobra, vrijednosna iskustva, a vrijeme provedeno u njemu puno Božje prisutnosti i radosti, koja se pri tom osjeća i širi oko sebe te postaje i poticajan prostor za djetetovu komunikaciju s drugom djecom, odgojiteljem i s Bogom.

 Dijete treba biti su-kreator toga prostora i osjećati se u njemu slobodno i kreativno,

Socijalno okruženje

Socijalna dimenzija djetetova okruženja osigurava kvalitetnu komunikaciju i kvalitetu međusobnih odnosa kod svih sudionika procesa, uključuje sve oblike suradnje i osigurava djetetovu afirmaciju unutar skupine. Stoga obilježja socijalnog okruženja u katoličkom vrtiću su ona koja u kojem:

* se osjeća sigurnost, dobrodošlica, toplina, zadovoljstvo, susretljivost, razumijevanje, prijateljstvo, solidarnost, ljubav koja upućuje na bližnjega
* vlada povjerenje i gdje se poštuje osobnost svakoga
* se dijete osjeća slobodnim iznijeti svoje mišljenje, stavove, brige, strahove, u kojem može zadovoljiti radoznalost u skladu sa potrebama i željama
* se poštuju i njeguju različitosti te stvara inkluzivno okruženje
* se potiču svi aspekti komunikacije (slušanje drugoga, verbalno i neverbalno izražavanje) u cilju unapređenja međusobnih odnosa
* se problemi rješavaju na konstruktivan način vodeći se pozitivnim primjerima iz Evanđelja, i pedagoškim savjetima svete Anđele Merici
* postoji kvalitetan odnos između odgojitelja i djece, te svih odraslih osoba u ustanovi i van nje (odgojitelja međusobno, odgojitelja i osoblja u ustanovi i vanjskih institucija)
* u kojem su roditelji poželjni partneri u odgojno-obrazovnom procesu
* u koje dijete vidi življenu suradnju na svim razinama

Sukladno *Nacionalnom kurikulumu za rani i predškolski odgoj i obrazovanje* u vrtiću će se osnaživati slijedeće kompetencije :

**KOMPETENCIJE**

* **Komunikacija na materinskom jeziku** – osigurava djetetu okolinu za razvoj jezičnog identiteta: dobar govorni uzor (pravilan hrvatski jezik), uvijete za sporazumijevanje, za usmeno izražavanje svojih doživljaja, misli, osjećaja i iskustava, učenje društvenih ponašanja, pravila, običaja
* **Komunikacija na stranim jezicima** – situacijskim pristupom učenju omogućuje djetetu upoznavanje, razumijevanje i smisleno korištenje stranog jezika u različitim aktivnostima i situacijama
* **Matematička kompetencija i osnovne kompetencije u prirodoslovlju** – kroz istraživanje, primjenu logičkog mišljenja u rješavanju problemskih zadataka dijete se potiče na otkrivanje, istraživanje i zaključivanje o svijetu koji ga okružuje
* **Digitalna kompetencija** – uvodi dijete u mogućnosti informacijske tehnologije i njezine upotrebe u razvojno primjerenim aktivnostima
* **Vještine učenja** – usmjeravaju na razne mogućnosti strategija učenja svakog djeteta i usmjeravanje u procesu stjecanja znanja
* **Socijalna i građanska kompetencija** – potiče na odgovornost prema sebi i drugima, suradničko ponašanje i nenasilno rješavanje sukoba
* **Inicijativnost i poduzetnost** – kroz stvaralački i kreativni rad rad potiče djecu na inovativnost i preuzimanje inicijative
* **Kulturna svijest i izražavanje** – kroz različite ekspresivne modalitete (glazba, ples, kazališna, književna i vizualna umjetnost) omogućuje djetetu izražavanje osjećaja, misli, ideja, iskustava bez potrebe za evaluacijom ili samoevaluacijom

**VOĐENJE VRTIĆA**

Struktura rada i kompetencije djelatnika:

RAVNATELJ:

* Organizira i vodi rad i poslovanje Dječjeg vrtića
* Svakodnevno kontaktira s odgojiteljicama i djecom, osluškuje i prati napredak kao i eventualne zapreke u ostvarenju postavljenih zadataka
* Potiče permanentno stručno usavršavanje i duhovni napredak odgojiteljica, posebno u duhu svete Anđele Merici

ODGOJITELJ:

* Odgovoran za cjelokupni rast i razvoj djeteta u ozračju radosti, slobode, ljubavi i mira, odgoj djeteta za ljubav prema Bogu i čovjeku
* Odgovoran za osobnu duhovnu i pedagošku izgradnju prema savjetima svete Anđele Merici
* Obavezan odgajati djecu u duhu karizme sestara uršulinki, tj. u duhu svete Anđele Merici

STRUČNI SURADNICI:

* sudjeluje u ustroju i obavljanju stručno-pedagoškog rada u Dječjem vrtiću

|  |  |  |
| --- | --- | --- |
| SLUŽBA | STRUČNA SPREMA | BROJ DJELATNIKA |
| RAVNATELJ | VŠS | 1 |
| ODGOJITELJI | VŠSVSS | 21 |
| STRUČNI SURADNIK | VSS | 1 |
| KUHARICA | SSS | 1 |
| SPREMAČICA/SERVIRKA | SSS | 1 |

U bitnim segmentima odgojno obrazovnog rada sudjeluju svi relevantni sudionici odgojno obrazovnog procesa.

**RAVNATELJICA**

**ODGOJITELJI**

**OSTALI DJELATNICI**

**RODITELJI**

**DIJETE**

**STRUČNI SURADNIK** (psiholog rehabilitator)

Slika 1. Shematski prikaz povezanosti različitih uloga u vrtiću s djetetom kao središtem odgojnog procesa.

**Vrtićki programi:**

Uz redoviti program provodi se:

* + - Program katoličkog vjerskog odgoja rane i predškolske dobi
		- Program rada predškole
		- Program za darovitu djecu

**PLANIRANJE I DOKUMENTIRANJE U VRTIĆU PODRAZUMIJEVA :**

* dokumentacija odgojitelja (sukladno važećim pravilima o pedagoškoj dokumentaciji) gdje odgojitelj promišlja, timski se dogovara i planira poticaje i aktivnosti u djetetovu okruženju, bilježi interakcije, inicira i prati projekte, sklopove aktivnosti i vrednuje
* individualni portfolio djeteta s ciljem sustavnog prikupljanja segmenata dokumentacije koja omogućuje promatranje, razumijevanje djece, njihovih aktivnosti i bolju procjenu njihova razvoja, samorefleksije djece, anegdotski zapisi
* (crteži, slike, verbalni izričaji, foto i video snimke)
* posredovanje dijelova dokumentacije roditeljima kao poticaj suradnji i su-odgojiteljskom partnerstvu

**VREDNOVANJE**

Čimbenici vrednovanja u vrtiću su :

* odgojitelji i drugi stručni suradnici u vrtiću
* djeca
* roditelji
* nadležne institucije

Kvalitetu vrtića odražava, uz međurelacijsku povezanost čimbenika, njezina kurikulumski određena prepoznatljivost, okruženje u vrtiću, odnosi, kvalitetna komunikacija te njezin vrijednosni sustav.

Važan element kvalitete čini i osposobljenost svih sudionika odgojno-obrazovnog procesa za stalnu i kvalitetnu samoprocjenu.

Izvori informacija o kvaliteti ustanove mogu se pronaći u Godišnjem planu i programu, Godišnjem izvješću, Ljetopisu, foto albumu, i promidžbenim materijalima, ali i aktivnostima vrtića izvan vrtićkog okruženja.

**SURADNJA S RODITELJIMA**

Roditelji su ravnopravni članovi vrtića, su-odgojitelji u partnerstvu. Svakodnevno se uključuju u rad vrtića kroz individualne razgovore i informacije, roditeljske sastanke (informativni, komunikacijski i predavački), kutić za roditelje (prezentacija različitih vidova dječjeg stvaralaštva, foto zapisi, ponuda biblijskih i književno umjetničkih tekstova kao poticaj za osobnu i duhovnu formaciju, razne obavijesti). Ukoliko roditelj izrazi želju u posebnim prigodama moguće je ostvariti i direktnu posjetu obitelji. Vrtić je otvoren prema roditeljima, posebno kroz adaptacijski period djeteta, kroz aktivno sudjelovanje u radu skupine i vrtića, u organizaciji i realizaciji izleta, druženja, blagdanskih svečanosti i euharistijskih slavlja. Vrtić surađuje i sa širom društvenom sredinom i na taj način se uklapa u kulturu mjesta-grada u kojem postoji.

* druženja i euharistijska slavlja za blagdane i dane vrtića (proslava blagdana svete Uršule (21.10.), zaštitnice našeg vrtića i Dan zahvalnosti za plodove zemlje, svečana proslava Božića (25.12.), svetkovina Svete Anđele (27.1.), Dan očeva uz blagdan svetog Josipa (19.3.), Majčin dan (druga nedjelja u svibnju)...)
* obilježavanje blagdana Svetog Nikole (6.12.)

**PROFESIONALNI RAZVOJ STRUČNIH DJELATNIKA**

 Cilj profesionalnog razvoja djelatnika je usvajanje novih znanja, vještina i kompetencija te propitivanje stavova i vrijednosti kako bi odgojitelji dobili potrebne informacije i kako bi im se omogućilo transformiranje. Stvarno unapređenje rada odgojitelja nužno mora započeti prepoznavanjem, otkrivanjem i osvještavanjem svog odgojnog pristupa, tj. stvarne kvalitete svog rada s djecom, što je moguće postići jedino kontinuirano istražujući i preispitujući svoju odgojnu praksu, raspravljajući o njoj s kolegicama i timom, tj. stvarajući i oblikujući zajedničku teoriju odgoja koja proizlazi iz odgojne prakse. To se događa u ozračju povjerenja svih sudionika koji u tom procesu sudjeluju. Te kompetencije timskog rada i samorefleksije odgojitelji i stručni djelatnici vrtića mogu razvijati uz kvalitetno osmišljen plan stručnog usavršavanja na svim razinama (unutar vrtića, Ministarstvo znanosti i obrazovanja, Agencija za odgoj i obrazovanje, Nacionalni katehetski ured hrvatske biskupske konferencije, Nad/biskupijski katehetski uredi, Konferencija viših redovničkih poglavara i poglavarica RH, Učiteljski fakultet, kulturne i druge institucije). Profesionalno umrežavanje katoličkih vrtića provodi se kroz redovite susrete kojima je cilj razmjena informacija te unapređenje kvalitete rada. To ne isključuje umrežavanje s drugim predškolskim ustanovama, osobito u malim sredinama.

Budući da u procesu odgoja na dijete ne djeluju samo riječi, nego cjelokupno ponašanje i osobnost odgojitelja u tom procesu sazrijevanja profesionalne uloge, odgojitelj u katoličkom vrtiću treba se uvijek i iznova vraćati na autentične izvore Evanđelja iz kojeg će crpsti snagu za svoj profesionalni rast kroz kvalitetno osmišljeno planiranje, realizaciju i vrednovanje svoga rada.

**ZAKLJUČAK**

Vrtić treba djetetu omogućiti cjeloviti osobni razvoj jer je to pretpostavka dobrog snalaženja djeteta u svijetu koji ga okružuje. U današnjem traženju temeljne odgojno-obrazovne paradigme koja bi jamčila cjelovit odgoj katolički vrtić teži ka tome da uspostavi ravnotežu između duhovnog i materijalnog, racionalnog i intuitivnog, kvalitativnog i kvantitativnog. Ovim kurikulumskim usmjerenjem promišljalo se o stvaranju preduvjeta kako bi se svako dijete razvijalo u svojoj bitnosti, neponovljivosti i u skladu s tim razvijalo znanja, kompetencije, potencijale koje u sebi nosi ali i **vrjednote** jer bez vrijednosti znanja i kompetencije gube značenje.

**LITERATURA**

* 1. Nacionalni okvirni kurikulum za predškolski odgoj i obrazovanje te opće obvezno i srednjoškolsko obrazovanje, Ministarstvo znanosti, obrazovanja i športa, Zagreb, 2011.
	2. Strategija obrazovanja, znanosti i tehnologije, AZOO, 2014
	3. Humanistička razvojna koncepcija, Zagreb, Zavod za unapređenje školstva, 1991.
	4. Programsko usmjerenje odgoja i obrazovanja predškolske djece, Zagreb, Zavod za unapređenje školstva, 1991.
	5. Osobine i psihološki uvjeti razvoja djeteta predškolske dobi, Profaca, Starc, Letica, Pleša, Zagreb, Golden marketing, 2004.
	6. Program katoličkoga vjerskog odgoja djece predškolske dobi, Zagreb, NKU-HBK i AZOO, 2001.
	7. Biblija, KS, 1980
	8. Katekizam katoličke crkve, HBK-GK, Zagreb 1994.
	9. Vaše kompetentno dijete, Jesper Juul, Naklada Pelago, 2011.
	10. Pomozimo im rasti: Priručnik za partnerstvo odgojitelja i roditelja, Mirjana Milanović, Golden marketing, 2014.
	11. Živjeti i učiti prava - odgoj za ljudska prava u sustavu predškolskog odgoja, Maleš, Milanović, Stričević, Zagreb, FF, 2003.
	12. Odgajatelj kao refleksivni praktičar, Petrinja, Visoka učiteljska škola, 2006.
	13. Zakon o predškolskom odgoju, Zagreb, Narodne novine
	14. Državni pedagoški standard predškolskog odgoja i naobrazbe, Zagreb, Narodne novine, 2008
	15. Sveta Anđela Merici: Spisi – Pravilo, Spomeni, Oporuka, Varaždin, 1999., Provincijalat Hrvatskih Uršulinki